গত ৫ দিন ধরে তাপমাত্রা ৬ থেকে ৭ ডিগ্রির মধ্যে ঘোরাফেরা করছে। তার উপরে বিহার থেকে এসে পড়েছে ঝোড়ো হাওয়া। দিনে আধঘন্টার জন্য সূর্যের দেখা মিলছে। সব মিলিয়ে রায়গঞ্জ ও তার আশপাশের এলাকার জনজীবন একেবারে বিপর্যস্ত হয়ে পড়েছে। 
আপাতত একটু উষ্ণতার জন্য রুম হিটার ও  হট ওয়াটার ব্যাগ কিনতে দোকানগুলিতে হামলে পড়েছে ভিড়। পরিস্থিতি এমনই, গত ৩ দিন হল শহরের সব দোকানেই রুম হিটার বা  হট ওয়াটার ব্যাগ অপ্রতুল। দোকানে গিয়ে রীতিমতো নাম লেখাতে হচ্ছে। দোকানের মালিকরা এই বুকিংয়ের তালিকা নিয়ে কলকাতা থেকে অর্ডার দেওয়া মাল আসার অপেক্ষায় বসে রয়েছেন। 
রবিবার শহরের থানা রোডে এক ডিস্ট্রিবিউটারের দোকানে গিয়ে দেখা গিয়েছে, প্রায় ২০-২৫ জন ক্রেতার ভিড়! যদিও কেউ কিছু কিনছেন না। কাছে যেতেই বিষয়টি বোঝা গেল। হঠাৎ শুরু হওয়া এই শৈত্যপ্রবাহের জেরে দু’দিন আগেই সমস্ত রুম হিটার ও হট ওয়াটার ব্যাগ বিক্রি হয়ে গিয়েছে। বিক্রির বহর লক্ষ্য করে কলকাতায় আরও মালের অর্ডার দেওয়া হয়েছে। নিরুপায় হয়ে ক্রেতারাই উদ্যোগ নিয়ে দোকানে ‘বুকিং সিস্টেম’ চালু করেছেন। দোকানের সামনে রাখা প্যাডে ক্রেতারা নিজেদের নাম ও টেলিফোন নম্বর নথিভুক্ত করছেন। মাল (হট ওয়াটার ব্যাগ ও রুম হিটার) এলেই দোকান থেকে ক্রেতাদের টেলিফোন করে জানিয়ে দেওয়া হবে। বুকিং অনুযায়ী ডেলিভারি করা হবে।
উত্তম পোদ্দার নামের ওই ডিস্ট্রিবিউটার জানিয়েছেন,“বিগত ২-৩ বছর তেমন ঠান্ডা এখানে পড়েনি। তবুও এবার আমরা হাজারখানেক রুম হিটার ও হট ওয়াটার ব্যাগ শীত পড়ার আগেই এনেছিলাম। গত ২ দিনে সব বিক্রি হয়ে গিয়েছে। মানুষ এর পরেও দোকানে এসে দ্বিগুণ দাম দিতে চাইছে। কিন্তু আশপাশের কোথাও মাল নেই। ক্রেতারাই এই বুকিং ব্যবস্থা চালু করেছে। না হলে রুম হিটার ও হট ওয়াটার ব্যাগ কেনা নিয়ে দোকানে মারপিট পর্যন্ত হয়ে যেত।’’

এই বিষয়ে অন্যান্য খবর

শীত প্রাণ নিল বৃদ্ধার, কাল হল স্নান! দেখুন ভিডিও